Kitba ta' Rodrick Zerafa "It-Taljani kienu emozzjonati kif rawna telgħin lejn Amatrice biex nagħtu l-għajnuna tagħna. Saħansitra, aħna u nsuqu, bosta karozzi u muturi bdew ixejrulna u jpaqpqulna talli tlajna ngħinuhom." Kien dan il-messaġġ ta' Janine Teuma Castelletti, voluntiera tal-SOS K9 Urban Search and Rescue, li telgħet l-Italja sabiex tagħti l-għajnuna tagħha wara t-terremot li seħħ f'Amatrice nhar l-Erbgħa li għadda. Dan it-terremot mhux mistenni, ħalla s'issa kważi 300 persuna mejta, b'dan in-numru jista' jkun li jitla' hekk kif it-tiftix intensiv għadu għaddej. Meta mistoqsija dwar meta se jaslu lura f'pajjiżna, Janine sostniet li għadhom ma jafux. Dan għax huma reġgħu kienu msejħa biex jagħtu s-servizz tagħhom. Tant huwa hekk li matul il-jum tas-Sibt huma rċivew iktar aħbarijiet dwar it-tfittxija li qed issir mill-iskwadra Maltija. Huwa mifhum li permezz tal-klieb Maltin irnexxielhom jiġu identifikati ħames katavri oħra. Meta mistoqsija dwar l-esperjenza tagħha, Teuma Castelletti sostniet li l-unika kelma li setgħet tiddeskrivi dak kollu li raw kienet 'diżastru'. Hija qalet li din żgur kienet esperjenza li mhux se tinsa, bl-aktar xeni li ġegħluha tħoss id-dieqa jkunu l-ħwejjeġ tat-tfal u s-softoys li issa m'għadx għandhom użu. Ix-xogħol tagħhom irid jirbaħ l-emozzjoni, hekk kif iridu jfittxu qalb it-tifrik biċ-ċans li jsibu l-katavri – xi ħaġa deskritta bħala mhux faċli għall-aħħar. Hija kompliet tgħid li bħalissa qed jaħsdu l-frott tat-tgħallim u t-taħriġ li kellhom sabiex jgħinu lil ħaddieħor. Janine sostniet li l-ħidma fit-taħriġ kienet twassal biex xi darba huma jkunu jistgħu jagħtu l-għajnuna tagħhom f'postijiet traġiċi bħalma ġara f'dan il-każ. "Bla ma trid, tistenna li tiġri xi ħaġa li tkun mgħajta għaliha." "Ma kien hemm l-ebda differenza bejn dak li tħarriġna għalih u dak li rajna b'għajnejna fil-post. Ovvjament l-emozzjoni ddominat kollox għax fit-taħriġ qatt ma tkun qrib nies mejta. Fuq il-post kien hemm ukoll aktar nies u ġenn; dan għax kienet waħda mill-akbar traġedji li qatt rat din iż-żona fl-Italja," saħqet il-voluntiera. Teuma Castelletti sostniet li fil-lokal ta' Amatrice, qabel ġara dan l-inċident traġiku, in-nies tal-lokal kienu jgħixu ħajja komda u normali, iżda issa spiċċaw b'xejn. Bħalissa dawn il-vittmi qed jgħixu taħt it-tined u f'daqqa waħda m'għandhomx għajxa ta' lejla. Matul din l-esperjenza l-aktar ħaġa li ġegħlithom iħossu l-karba u d-dieqa tal-post kienet is-sitwazzjoni diffiċli ta' mewt u t-telfa. Hija sostniet li parti mir-rwol tagħhom, apparti t-tiftix, kien ukoll li jsabbru lil dawk il-mijiet ta' persuni li kienu qed jibku lill-familjari tagħhom li ħallew din id-dinja. Il-voluntiera ta' SOS Malta sostniet li din l-esperjenza kienet waħda li tgħallmet minnha. "L-importanza f'avvenimenti bħal dawn hija li nibqgħu magħqudin bħala tim wieħed sabiex b'hekk il-moral dejjem jibqa' wieħed għoli u nkomplu l-ħidma tagħna biex nimmotivaw u ngħinu, għax dak huwa l-għan tagħna." tenniet Janine. Meta mistoqsija dwar il-biża' mill-familjari ta' Teuma Castelletti minħabba l-periklu li qiegħda f'post li għandu jkun evitat biex hi u numru ta' Maltin oħra qalbiena jagħtu l-għajnuna tagħhom lil min hu fil-bżonn, Janine sostniet li l-familjari tagħha xorta jħossu fihom is-sodisfazzjon u l-kburija li hi qed tgħin lil kawża nobbli. Hija temmet tgħid li l-messaġġ għall-maħbubin tagħha kien li se tmur taqdi dmirha u tgħin lil ħaddiehor, għax dak huwa li hija tħarrġet għalih. 300 – Kważi daqshekk in-numru ta' persuni mejta 360 – Persuna midruba 3 – Bliet milquta 5,400 – Persuna tgħin fit-tiftix 1000 – Persuna bla dar 17 – Sigħat taħt it-terrapien sakemm ġiet salvata tifla 6.2 – Is-saħħa tat-terremot fuq l-iskala Richter 12 – Terremoti fl-Italja sa mis-sena 2000